**Către cititori**

*Lucian Blaga*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Aici e casa mea. Dincolo soarele și grădină cu stupi.

Voi treceți pe drum, vă uitați printre gratii de poartă

și așteptați să vorbesc. - De unde să-ncep?

Credeți-mă, credeți-mă,

despre orișice poți să vorbești cât vrei:

despre soartă și despre șarpele binelui,

despre arhanghelii cari ară cu plugul

gradinile omului,

despre cerul spre care creștem,

despre ură și cădere, tristețe și răstigniri

și înainte de toate despre marea trecere.

Dar cuvintele sunt lacrimile celor ce ar fi voit

așa de mult să plânga și n-au putut.

Amare foarte sunt toate cuvintele,

de-aceea - lăsați-mă

să umblu mut printre voi,

să vă ies în cale cu ochii închiși.